René Christensen (DF), 2009-01-29:
Den økonomiske fattigdom skal afskaffes med det her forslag, men hvad er fattigdom?
Er det, hvis man ingen penge har, eller er det, hvis man har et fattigt liv på oplevelser og livskvalitet?
Et menneske kan føle sig fattig på langt flere områder end på det økonomiske område.
Men Enhedslisten er her langt mere interesseret i de materielle goder, og det er for så vidt også i orden. Hvad er det så, der betyder noget for befolkningen?
Der er også oplistet de væsentligste ting, som mennesker skal have, for at de kan føle sig som en del af samfundet.
Man er fattig, hvis der ikke er råd til rejser til udlandet; man er fattig, hvis man ikke har et samtalekøkken; man er fattig, hvis man ikke har en ny bil - ja, man er faktisk fattig, hvis man ikke omgiver sig med luksusmaterialer.
Det er den tydelige fattigdom, som alle kan se.
Men hvorfor er der så den ulighed, som Enhedslisten ser?
Jeg skal gøre Enhedslisten opmærksom på, at der ude i samfundet - på den anden side af fladskærmen - er sket noget, siden vi sidst så forslaget.
Mange politiske partier arbejder derfor nu på at opretholde de arbejdspladser, der er så vigtige for så mange mennesker.
Det er rigtigt, at mange føler sig fattige, hvis de ikke har et arbejde - og det er ikke kun på grund af pengene.
Det at have et arbejde fylder meget i folks liv, og det har også betydning i forhold til det sociale liv og for omgang med andre mennesker.
Men for at vende tilbage til fattigdom eller ulighed, som jo netop er det, det her drejer sig om.
Er fattigdom i Danmark så det samme, som når vi taler om det i ulandene?
Nej, det er det ikke.
Fattigdom måles i ulighed i indkomst, det vil sige, at hvis alle danskere fik deres indkomst øget med 100 pct., ville alle være meget rige, men andelen af fattige ville være det samme, for der ville stadig væk være ulighed i indkomsterne.
Dagpengemaksimum skal hæves til 30.000 kr., og kontanthjælpen skal hæves til 13.500 kr. om måneden.
Det er da pæne beløb for at være uden for arbejdsmarkedet.
Hvad tror Enhedslisten, at kassemedarbejderen, der arbejder både lørdag og søndag henne i byggemarkedet, som har åbent til kl. 20 om aftenen, har natudsalg og meget mere,
synes om det?
Han eller hun har ikke mulighed for at hente børn i daginstitution og føler tit, at der ikke er tid nok til familien.
Hvad tror Enhedslisten, at medarbejderen mener om sine 17.000 kr. om måneden, som det arbejde giver?
Jeg kunne her til morgen læse i avisen, at polakkerne kommer.
Ja, det stod der.
Og man kunne spørge sig selv om, hvorfor de kommer.
I 3F kan man dog forklare, hvorfor der stadig er brug for polsk arbejdskraft.
Et af Danmarks største rekrutteringsbureauer for østeuropæisk arbejdskraft vurderer, at bureauet i år vil have 50 pct. flere ansatte end i 2008.
Vi oplever en stor vækst, siger de.
Citat slut.
Er det så rimeligt at komme her med et forslag om en stigning i kontanthjælpen, hvis det er muligt at få et rengøringsjob eller andre job?
Ja, det er dårlige arbejdstider; men man har da også et vist ansvar for eget liv.
Der er mennesker i Danmark, som har det svært, både menneskeligt og selvfølgelig også rent økonomisk, men at fratage dem incitamentet til at gå på arbejde mener vi ikke øger livskvaliteten for de mennesker.
Det, vi dog er meget enige i, er, at de mange tiltag, som gøres på de sociale og sundhedsmæssige områder, og som i dag finansieres af satspuljen, skal over på finansloven.
Vi anerkender også, at der er enkeltpersoner og familier, der har det meget svært, og vi ønsker selvfølgelig at give disse mulighed for at løfte sig ud af den krise, de eventuelt er kommet i.
Men det er bestemt ikke dette forslag, som løfter den opgave, så vi kan derfor ikke støtte det.